Pojam roda je nužan jer se koristi pri objašnjavanju brojnih diskriminatorskih praksi kao posljedice tradicijskog tumačenja uloge i položaja žena u društvu, smatra platforma za rodnu ravnopravnost. Rodno nasilje je, kažu, nasilje nad ženama naprosto zato što su žene i »zna se« kako se kao žene trebaju ponašati.

ZAGREB – U Hrvatskoj se intezivira hajka na »rod«, pojam koji se proglašava krivim za sve i kojeg se nastoji odstraniti iz hrvatskog jezika jer, kažu ultrakonzervativni dušebrižnici, rodna ideologija truje čistoću hrvatskih duša, poručeno je s konferencije za novinare platforme udruga koje se bore za ženska prava i rodnu ravnopravnost.

Ona podrazumijeva jednakost muškaraca, žena i osoba drugačijih rodnih identiteta u društvenom i političkom životu, odnosno pravo svakog pojedinca da, bez obzira na spol, sebe definira kako osjeća, i da prihvati rodne odlike koje joj/mu odgovaraju.

Grad Zagreb je iz svoje nove Razvojne strategije do 2020. godine izbacio, međutim, pojam »roda«, upozorile su jučer nezavisna aktivistkinja Sanja Sarnavka, Rada Borić kao zastupnica Gradske skupštine Zagreba i Senka Sekulić Rebić iz Ženske sobe – Centra za seksualna prava, podsjećajući i na činjenicu da Hrvatska još uvijek nije ratificirala ni Istanbulsku konvenciju Vijeća Europe, kojom se detaljno definira pravni okvir borbe protiv nasilja nad ženama i u obitelji.

Hrvatska je konvenciju potpisala još 2013. godine no do danas ju nije ratificirala, a nakon što je premijer Andrej Plenković najavio da će ratificirana biti do kraja gopdine, reagirale su udruge poput U ime obitelji. Njihov je stav da se »rodna teorija« ne bi smjela nametati ili provoditi u Hrvatskoj, pa tako ni putem međunarodne konvencije.

Pojam roda je nužan jer se koristi pri objašnjavanju brojnih diskriminatorskih praksi kao posljedice tradicijskog tumačenja uloge i položaja žena u društvu, smatra platforma za rodnu ravnopravnost. Rodno nasilje je, kažu, nasilje nad ženama naprosto zato što su žene i »zna se« kako se kao žene trebaju ponašati.

Pojam rod je ugrađen u hrvatsko zakonodavstvo, i Hrvatska je potpisnica brojnih međunarodnih dokumenata o uklanjanju nasilja nad ženama, kazale su Sarnavka, Borić i Sekulić Rebić, napominjući da će o svemu što se u Hrvatskoj događa, posebno o protuzakonitom i zabrinjavajućem činu Skupštine Zagreba, obavijestiti relevantne međunarodne institucije.